Allt í einu var flautað . Ég hrökk við og í sömu andrá skaust bíll eins og köttur út úr mykrinu með skerandi ljós , sítrónugulur braggi , og bremsaði við götuljósið . Ég starði á bílstjórann . Arnar ! Búinn að hrista af sér snákinn og sloppinn út úr kóngulóarvefnum ! Ég hafði ekki séð fyrir að hann færi að elta mig uppi á bragganum , ég vissi ekki einu sinni að hann hefði bílpróf . Í næstu andrá horfði ég inn í dimmbrún augu , barmafull af sakleysi og undrun . - Sif ... elsku Sif mín ... af hverju ertu að hlaupa svona í burtu frá mér , er eitthvað að ? Hann stóð fyrir framan mig og botnaði ekkert í mér , í hvíta ermalausa bolnum og svörtu leðurbuxunum , kom með báðar hendur utan um hálsinn á mér og dró mig til sín og spurði hvað þetta væri eiginlega , það sæist alveg á mér að mér liði eitthvað illa . Ég gat ekkert sagt í fyrstu , þetta kom svo flatt upp á mig , horfði bara niður í götuna , svo stundi ég upp að það væri alveg rétt , mér liði ferlega illa , ég gæti bara ekkert að því gert . - Ertu eitthvað veik ... í alvöru ? Heldurðu að þú sért að fá einhverja pest ? Ég hristi höfuðið og saug upp í nefið . - Nei , nei , það er ekkert svoleiðis . Ég gat ekki sagt neitt meira , ég var eins og kleina og samt var ég svo reið út í hann og sár , ég þoldi hann ekki eins og hann var búinn að koma fram við mig . - Þú hefur verið að gráta ! Hann horfði inn í augun á mér og hvíslaði , heitur og blíður , ég kinkaði kolli . - Og það er grýlukerti í nefinu ! Ég brosti og lagði hökuna á öxl hans , það var svo gott að finna hann svona , strauk grýlukertið í burtu með handarbakinu . Ég gat ekki horft í augun á honum , ég gat ekki látið hann sjá framan í mig svona eins og ég var , hann var allt í einu orðinn svo nærgætinn og góður , ég saug aftur upp í nefið og óskaði þess að ég hefði vasaklút og horfði á braggann sem var svona ferlega fallega ljótur , bílstjórahurðin var opin upp á gátt , hann hafði ekki einu sinni lokað henni , það var svo mikill asinn að komast til mín . Hann strauk yfir blautt hárið og snerti kaldan vanga með fingurgómunum , ég var eins og klaki , mér var svo kalt , og ég pældi í því hvort honum þætti svona æðislega vænt um mig þegar allt kom til alls , hvað átti ég að segja við hann eftir allt sem á undan var gengið , hvað átti ég að gera ?